|  |  |  |
| --- | --- | --- |
| HRVGRB | **Republika Hrvatska**  **Grad Zagreb**  **Gradonačelnik** |  |

Na temelju članka 60. stavka 1. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) i glave 6. stavka 1. Programa poticanja razvoja obrta, malog i srednjeg poduzetništva u Gradu Zagrebu 2024. - 2030. (Službeni glasnik Grada Zagreba 14/24), gradonačelnik Grada Zagreba, 19. ožujka 2025., raspisuje

**JAVNI POZIV**

**ZA dodjelu potporE za organiziranje GOSPODARSKIH**

**događanja na području Grada Zagreba ZA 2025.**

1. **PREDMET I TRAJANJE JAVNOG POZIVA**

Grad Zagreb objavljuje Javni poziv za dodjelu potpore za organiziranje gospodarskih događanja na području Grada Zagreba za 2025. (u daljnjem tekstu: Javni poziv) koja doprinose ukupnom gospodarskom razvoju, a odnose se na događanja iz područja promocije i razvoja poduzetništva i obrta u Gradu Zagrebu.

Predmet ovog javnog poziva je dodjela bespovratnih potpora Grada Zagreba za provedbu Programa poticanja razvoja obrta, malog i srednjeg poduzetništva u Gradu Zagrebu 2024. - 2030. u dijelu povezanom s mjerom 1.5. Potpore za promicanje poduzetničkih aktivnosti te se utvrđuju korisnici potpore i uvjeti, namjena korištenja potpore i prihvatljivi troškovi, kriteriji i iznos potpore, sadržaj i način prijave, postupak odobravanja i dodjele potpore, kao i namjensko korištenje potpore.

Pod navedenim događanjima smatraju se znanstveno-stručni skupovi, konferencije, seminari, radionice, sajmovi i druga promotivna i edukativna događanja s tematskim fokusom koji je relevantan za poslovanje obrtnika i poduzetnika te razvoj gospodarstva u cjelini.

Potpore koje se odobravaju i dodjeljuju na temelju Javnog poziva smatraju se potporama male vrijednosti.

Javni poziv otvoren je danom objave na internetskoj stranici Grada Zagreba, a prijave za dodjelu potpore za organiziranje gospodarskih događanja na području Grada Zagreba za 2025. se podnose zaključno s 18. travnja 2025.

Kao datum podnošenja Prijave smatra se dan predaje Prijave poštanskom uredu preporučeno ili osobnom dostavom u pisarnicu Grada Zagreba.

1. **PRIHVATLJIVI KORISNICI I UVJETI ZA DODJELU POTPORE**

Prihvatljivi korisnici potpore mogu biti:

* mikro, mala i srednja trgovačka društva,
* zadruge,
* obrti.

Prihvatljivi korisnik potpore ne može biti pravna osoba čiji je osnivač Republika Hrvatska, jedinica lokalne i područne (regionalne) samouprave ili tijelo javne vlasti.

Prihvatljivi korisnici potpore moraju:

* biti organizatori događanja,
* imati sjedište na području Republike Hrvatske,
* biti registrirani za obavljanje djelatnosti organiziranja događanja,
* organizirati događanje za koje traže potporu na području Grada Zagreba,
* imati podmirena javna davanja o kojima službenu evidenciju vodi Porezna uprava;
* imati podmirena dugovanja prema Gradu Zagrebu,
* ishoditi akt nadležnoga tijela kojim se dozvoljava korištenje površine javne namjene/javno dostupne privatne površine/površine pod upravljanjem na kojoj će se organizirati događanje (ukoliko je primjenjivo),
* osigurati doprinos zelenoj tranziciji i kružnom gospodarstvu (osigurati upotrebu spremnika za odvojeno prikupljanje reciklabilnog i miješanog komunalnog otpada, ukoliko se na događanju poslužuju hrana i piće osigurati upotrebu višekratne ambalaže, korištenje LED rasvjete i dr.).

Pravo na potporu može se ostvariti samo za jedno događanje godišnje.

Pravo na potporu ne može ostvariti podnositelj Prijave ako:

* on ili suorganizator nisu ispunili ugovornu obvezu prema Gradu Zagrebu unazad 5 godina od podnošenja Prijave,
* ima nepodmirena dugovanja prema Gradu Zagrebu s bilo koje osnove,
* ima nepodmirena javna davanja,
* je osobi ovlaštenoj za zastupanje podnositelja Prijave ili suorganizatora izrečena pravomoćna osuđujuća presuda za jedno ili više sljedećih kaznenih djela: primanje i/ili davanje mita u gospodarskom poslovanju, zlouporaba položaja i ovlasti, primanje i/ili davanje mita, prijevara, računalna prijevara, prijevara u gospodarskom poslovanju, pranje novca i subvencijska prijevara,
* organizira događanje za koje se traži potpora na površinama javne namjene na području Grada Zagreba za vrijeme božićnih blagdana.

1. **NAMJENA KORIŠTENJA POTPORE I PRIHVATLJIVI TROŠKOVI**

Potpore se dodjeljuju za sufinanciranje troškova organiziranja događanja iz točke 1. ovog javnog poziva, a prihvatljivim troškovima smatraju se izravni troškovi koji nastaju prilikom pripreme, realizacije i promocije događanja i to u godini na koju se Javni poziv odnosi:

* nabava višekratnih čaša i pribora za jelo (kupovina, najam i/ili usluga pranja),
* najam opreme (audio i vizualna tehnika, pozornica, pagode, kućice, šankovi, zaštitne

ograde, stolovi, stolice i sl.),

* najam/zakup/koncesijska naknada za prostor za održavanje događanja,
* uređenje i opremanje prostora,
* zakup medijskog prostora (oglašavanje u tisku, radiju, vanjsko oglašavanje, on-line oglašavanje),
* troškovi poboljšanja javnog pristupa događanjima, uključujući troškove digitalizacije i upotrebe novih tehnologija te troškove poboljšanja pristupa za osobe s invaliditetom,
* trošak izvođača i vanjskih suradnika koji sudjeluju u organiziranju i provedbi događanja (osim troškova autorskog djela, ugovora o djelu, hotelskog smještaja i putovanja sudionika),
* najam vozila za prijevoz opreme i ljudi,
* drugi troškovi vezani za organiziranje događanja, a koje Povjerenstvo za odobravanje potpora za organiziranje gospodarskih događanja na području Grada Zagreba (u daljnjem tekstu: Povjerenstvo) ocijeni opravdanim.

Prihvatljivi troškovi moraju biti jasno iskazani, umjereni, povezani s događanjem te neophodni za realizaciju događanja. Za prihvatljive troškove za koje se traži potpora moraju se dostaviti pisani dokazi (ponude/predračuni/računi/ugovori i dr.) navedeni u točki 4. ovog javnog poziva.

Sredstva za iznos poreza na dodanu vrijednost dužan je osigurati korisnik potpore ako je u sustavu PDV-a.

1. **KRITERIJI I IZNOS POTPORE**

Potpora se dodjeljuje na temelju uvjeta i kriterija propisanih u Javnom pozivu.

Gradonačelnik Grada Zagreba (u daljnjem tekstu: gradonačelnik) osniva i imenuje Povjerenstvo, a koje se sastoji od pet članova.

Povjerenstvo boduje prijave prema sljedećim kriterijima:

|  |  |  |
| --- | --- | --- |
| **KRITERIJI** | **DOKAZI** | **BROJ BODOVA** |
| 1. **Struktura** **izvođača i/ili izlagača i/ili dionika** | Detaljan opis u Prijavi i: | **max 15** |
| 1. više od 30 % izvođača i/ili izlagača i/ili dionika iz inozemstva | program/medijske objave/ poveznice na internetske stranice/ugovori/ponude/računi | 15 |
| 1. do 30 % izvođača i/ili izlagača i/ili dionika iz inozemstva | i sl. | 10 |
| 1. samo domaći izvođači i/ili izlagači i/ili dionici |  | 5 |
| 1. **Dosadašnje iskustvo u organiziranju događanja** | Detaljan opis u Prijavi i: | **max 15** |
| 1. više od 15 događanja | medijske objave/poveznice na internetske stranice i sl. u | 15 |
| 1. 5 - 15 događanja | kojima je naznačena fizička ili pravna osoba koja je zadužena | 10 |
| 1. 1 - 4 događanja | za organizaciju događanja | 5 |
| 1. niti jedno događanje |  | 0 |
| 1. **Sadržaj i kvaliteta događanja** (kvaliteta sadržaja programa, broj sudionika i partnera, usmjerenost na ciljne skupine, kreativnost i inovativnost i dr.) | Detaljan opis u Prijavi i:  program/medijske objave/ poveznica na internetske stranice/ugovori i sl. | **0-20** |
| 1. **Značaj događanja za gospodarski razvoj Grada Zagreba** (promocija poduzetništva i obrta te investicijskog potencijala, poticanje razmjene znanja, transfera tehnologije i inovacija u gospodarstvo, utjecaj na razvoj društvenog poduzetništva i dr.) | Detaljan opis u Prijavi i:  program/medijske objave/ poveznice na internetske stranice i sl. | **0-20** |
| 1. **Broj dana trajanja događanja** | program/medijske objave/ poveznice na internetske stranice/ugovori/ponude/računi | **max 10** |
| 1. više od 2 dana | i sl. | 10 |
| 1. do 2 dana |  | 5 |
| 1. **Doprinos zelenoj tranziciji i kružnom gospodarstvu** (sprječavanje nastanka otpada, smanjenje količine tiskanih materijala u pripremi i provedbi aktivnosti, korištenje LED rasvjete, korištenje recikliranih materijala i dr.) | Detaljan opis u Prijavi i:  ugovori/ponude/ računi/fotografije i sl. | **0-20** |

Svaki član Povjerenstva daje određen broj bodova za svaki pojedini kriterij. Rezultat bodovanja čini prosjek ukupnih bodova od strane svakog člana Povjerenstva koji je izvršio bodovanje.

Maksimalan broj bodova za događanje je 100, a minimalan broj bodova za dodjelu potpore je 51.

Najniži iznos potpore po pojedinoj Prijavi može iznositi 1.500,00 eura, a najviši 20.000,00 eura.

Iznos osiguranih sredstava u Proračunu Grada Zagreba za 2025. za dodjelu potpore za organiziranje događanja od gospodarskog značaja u Gradu Zagrebu iznosi 350.000,00 eura.

Potpora će se dodijeliti korisnicima prema utvrđenim bodovima, počevši s onima s najvećim brojem bodova do konačne raspodjele ukupnog iznosa planiranih proračunskih sredstava.

Potpora se neće odobriti ako Prijava:

* po kriteriju 3. Sadržaj i kvaliteta događanja i/ili 4. Značaj događanja za gospodarski razvoj Grada Zagreba i/ili 6. Doprinos zelenoj tranziciji i kružnom gospodarstvu bude ocijenjena s 0 (nula) bodova od većine članova Povjerenstva,
* bude ocijenjena s ukupno manje od 51 bod.

U slučaju da više prijava ima jednak broj bodova, prednost ima ona prijava koja je bodovana s više bodova po kriteriju 4. Značaj događanja za gospodarski razvoj Grada Zagreba. Ukoliko i dalje više prijava ima jednak broj bodova, prednost ima ona prijava koja je bodovana s više bodova po kriteriju 3. Sadržaj i kvaliteta događanja.

Kod utvrđivanja iznosa potpore u obzir se uzimaju prihvatljivi troškovi do najviše 20.000,00 eura.

Iznos potpore utvrđuje se na sljedeći način:

* ako prijavitelj ostvari od 51-64 boda, ostvaruje pravo na potporu u visini od 40 % ukupnog iznosa prihvatljivih troškova, ali ne više od 5.000,00 eura,
* ako prijavitelj ostvari od 64,1-77 bodova, ostvaruje pravo na potporu u visini od 60 % ukupnog iznosa prihvatljivih troškova, ali ne više od 10.000,00 eura,
* ako prijavitelj ostvari od 77,1-90 bodova, ostvaruje pravo na potporu u visini od 80 % ukupnog iznosa prihvatljivih troškova, ali ne više od 15.000,00 eura te
* ako prijavitelj ostvari od 90,1-100 bodova, ostvaruje pravo na potporu u visini od 100 % ukupnog iznosa prihvatljivih troškova, ali ne više od 20.000,00 eura.

Ako je u Prijavi iznos tražene potpore niži od utvrđenog iznosa potpore koji je utvrdilo Povjerenstvo, a sukladno navedenim kriterijima, dodijelit će se iznos koji je zatražen u Prijavi.

1. **SADRŽAJ I NAČIN PRIJAVE NA JAVNI POZIV**

Sve prijave podnose se putem Gradskog ureda za gospodarstvo, ekološku održivost i strategijsko planiranje (u daljnjem tekstu: Ured) na propisanom obrascu „Prijava za dodjelu potpore za organiziranje događanja od gospodarskog značaja na području Grada Zagreba za 2025. (u daljnjem tekstu: Prijava)“ .

Ako događanje organizira više suorganizatora, Prijavu može podnijeti samo jedan od suorganizatora kojeg ostali suorganizatori ovlaste za podnošenje Prijave.

Uz obrazac Prijave podnositelj je dužan priložiti:

* troškovnik organizacije događanja,
* potvrdu nadležne Porezne uprave o nepostojanju duga prema državi (original ili elektronički zapis ne stariji od 30 dana od dana podnošenja Prijave),
* ispunjenu i potpisanu Izjavu o korištenim potporama male vrijednosti koja je sastavni dio obrasca Prijave (Izjavu su obavezni ispuniti i potpisati i podnositelji Prijave koji nisu koristili potpore male vrijednosti, kao i oni koji nemaju povezane osobe),
* potpisanu Skupnu izjavu koja je sastavni dio obrasca Prijave,
* ponude/predračune/račune/ugovore za svaki trošak za koji se traži potpora,
* akt nadležnoga tijela kojim se dozvoljava korištenje površine javne namjene/javno dostupne privatne površine/površine pod upravljanjem na kojoj će se organizirati događanje (ukoliko je ishođenje akta propisano),
* ovlaštenje jednom od organizatora za podnošenje Prijave, ukoliko događanje organizira više suorganizatora.

Napomena: izvadak iz Obrtnog registra i izvadak iz Sudskog registra pribavlja Ured te provjerava nepostojanje duga prema Gradu Zagrebu.

Obrazac Prijave može se preuzeti na internetskoj stranici Grada Zagreba [www.zagreb.hr](http://www.zagreb.hr)

Potencijalni prijavitelji mogu, za vrijeme trajanja Javnog poziva, postavljati pitanja u svrhu dobivanja dodatnih pojašnjenja i obrazloženja isključivo na adresu elektroničke pošte [geos@zagreb.hr](mailto:geos@zagreb.hr). Pitanja se mogu podnijeti isključivo do 5 kalendarskih dana prije isteka roka za podnošenje Prijava.

Prijave na Javni poziv treba dostaviti preporučenom pošiljkom ili u pisarnicu Gradske uprave Grada Zagreba na adresu:

**GRAD ZAGREB**

**GRADSKI URED ZA GOSPODARSTVO, EKOLOŠKU ODRŽIVOST I STRATEGIJSKO PLANIRANJE**

**„Javni poziv za dodjelu potpore za organiziranje gospodarskih**

**događanja na području Grada Zagreba za 2025.“**

**Trg Stjepana Radića 1**

**10000 Zagreb**

1. **POSTUPAK ODOBRAVANJA I DODJELE POTPORE**

Ured će obaviti administrativnu provjeru pristiglih prijava s pripadajućom dokumentacijom i utvrditi pravovremenost i potpunost prijava te provjeru prihvatljivosti prijavitelja.

Ako se prilikom administrativne provjere utvrdi da je Prijava nepotpuna, Ured podnositelju Prijave putem elektroničke pošte upućuje poziv za dopunu.

Podnositelj je Prijavu dužan dopuniti u roku od 8 dana od dana poziva za dopunu putem elektroničke pošte.

Sva pismena smatrat će se dostavljenima i primljenima u trenutku slanja, osim ako pošiljatelj ne primi obavijest o grešci.

Ukoliko podnositelj Prijave ne dopuni Prijavu u danom roku, smatrat će se da je odustao od Prijave.

Prijavu podnositelja koji ima urednu dokumentaciju Ured dostavlja Povjerenstvu.

Povjerenstvo na temelju bodovanja utvrđuje Prijedlog liste korisnika za dodjelu potpora za organiziranje gospodarskih događanja na području Grada Zagreba koja sadrži podatke o korisniku potpore, nazivu događanja, ukupno ostvarenom broju bodova te iznosu potpore i Prijedlog liste podnositelja prijava kojima se ne odobrava potpora, a koja sadrži podatke o podnositelju Prijave, nazivu događanja te razlozima neodobravanja potpore.

Liste se objavljuju na internetskoj stranici Grada Zagreba te svaki podnositelj Prijave može podnijeti pisani prigovor gradonačelniku putem Ureda u roku od 8 dana od dana objave lista.

Gradonačelnik zaključkom utvrđuje Listu korisnika za dodjelu potpora za organiziranje gospodarskih događanja na području Grada Zagreba (u daljnjem tekstu: Lista korisnika za dodjelu potpora) i Listu podnositelja prijava kojima se ne odobrava potpora na temelju prijedloga Povjerenstva, a koje se objavljuju na internetskoj stranici Grada Zagreba.

Korisnici potpore s Liste korisnika za dodjelu potpora bit će pisano obaviješteni o dodjeli potpore, kao i o potrebi dostavljanja dodatne dokumentacije sa svrhom izrade ugovora i isplate potpore:

* novi troškovnik organizacije događanja usklađen sa iznosom odobrene potpore,
* preslika obavijesti Državnog zavoda za statistiku o razvrstavanju poslovnog subjekta prema NKD (dostavljaju samo trgovačka društva i zadruge),
* potvrda banke o IBAN transakcijskom računu.

Ako korisnik potpore ne dostavi dodatnu dokumentaciju u roku od 8 dana od primitka obavijesti, smatrat će se da je odustao od dodijeljene potpore.

Grad Zagreb će s korisnicima s Liste korisnika za dodjelu potpora sklopiti ugovor o dodjeli potpore za organiziranje gospodarskih događanja na području Grada Zagreba (u daljnjem tekstu: ugovor) kojim će se utvrditi međusobna prava i obveze.

Korisnik potpore je, pri sklapanju ugovora, dužan dostaviti solemniziranu bjanko zadužnicu (za dužnika i jamca – platca) kao instrument naplate dodijeljene potpore s pripadajućom zakonskom zateznom kamatom u slučaju nenamjenskog korištenja potpore, ili u slučaju naknadno utvrđenog drugačijeg stanja od onoga koji je bio osnovom za dodjelu potpore, ili u slučaju nepridržavanja obveza iz ugovora o dodjeli potpore, odnosno ako korisnik potpore ne izvrši povrat potpore po utvrđenim ugovornim odredbama. Bjanko zadužnicu je potrebno dostaviti na prvi veći iznos od iznosa odobrene potpore.

Ako korisnik potpore ne sklopi ugovor o dodjeli potpore i/ili ne dostavi solemniziranu bjanko-zadužnicu u roku od 15 dana od poziva na potpis ugovora, smatrat će se da je odustao od dodijeljene potpore.

Nakon sklapanja ugovora, korisnicima potpore sredstva se isplaćuju na transakcijski poslovni račun.

Potpora se neće isplatiti ukoliko je poslovni račun korisnika potpore u blokadi.

Podnositelji prijava s Liste podnositelja prijava kojima se ne odobrava potpora bit će pisano obaviješteni o razlozima neuvrštavanja na Listu korisnika za dodjelu potpora.

1. **IZVJEŠĆE I KONTROLA NAMJENSKOG KORIŠTENJA SREDSTAVA**

Korisnik potpore dužan je Uredu dostaviti izvješće o održanom događanju i utrošenim sredstvima s dokazima (računi i bankovni izvodi s poslovnog računa čime se dokazuje izvršeno plaćanje, medijske objave i dr.) na propisanom obrascu izvješća.

Za događanja koja su se održala do sklapanja ugovora, rok za dostavu dokumentacije iz stavka 1. ove točke je 60 dana nakon sklapanja ugovora, a za događanja koja se nisu održala do sklapanja ugovora rok je 60 dana po završetku događanja.

Ponude, predračuni, nalog za plaćanje, neslužbena potvrda o izvršenom plaćanju, carinske deklaracije, kompenzacija i cesija nisu prihvatljiv dokaz o utrošenim sredstvima.

Računi kojima se dokazuje namjensko korištenje potpore moraju se odnositi na:

* godinu za koju se Javni poziv objavljuje, tj. za tekuću kalendarsku godinu (iznimno, ukoliko je razdoblje održavanja događaja na prijelazu dvije kalendarske godine, prihvatit će se računi i iz druge kalendarske godine),
* troškove iste vrste i namjene kako je navedeno u Troškovniku odnosno ponudama i/ili predračunima dostavljenim uz Prijavu (iznimno se u obzir mogu uzeti računi u iznosu do 10 % ukupno odobrene potpore za troškove prihvatljive namjene koji nisu navedeni u troškovniku odnosno priloženi uz Prijavu, ako ih korisnik potpore obrazloži, a Ured prihvati obrazloženje).

Dokazi o namjenskom korištenju potpore ne smiju se koristiti kao dokaz o namjenskom korištenju drugih potpora koje dodjeljuje Grad Zagreb i drugi davatelji potpora. Grad Zagreb zadržava pravo provjere dokaza sa drugim davateljima potpore.

Korisnik potpore je dužan omogućiti Uredu kontrolu namjenskog korištenja dobivene potpore.

Grad Zagreb će raskinuti ugovor i zatražiti povrat potpore ako:

* korisnik ne dostavi izvješće s računima te pripadajućim bankarskim izvadcima,
* Grad Zagreb ne prihvati izvješće,
* se utvrdi da događanje za koje je korisnik ostvario potporu nije održano,
* potpora nije namjenski utrošena,
* se utvrdi da je korisnik dokaze o namjenskom korištenju potpore koristio kao dokaz o namjenskom korištenju drugih potpora koje dodjeljuje Grad Zagreb i drugi davatelji potpora,
* je događanje održano na površini javne namjene/javno dostupnoj privatnoj površini/površini pod upravljanjem bez prethodno pribavljenog akta kojim se dozvoljava korištenje površine na kojoj će se organizirati događanje,
* se utvrdi da korisnik nije osigurao doprinos zelenoj tranziciji i kružnom gospodarstvu te u sklopu događanja nije osigurao upotrebu višekratne ambalaže ukoliko su na događanju posluživani hrana i piće, kao i ako nisu bili osigurani spremnici za odvojeno prikupljanje reciklabilnog i miješanog komunalnog otpada.

Korisnici potpore kod kojih se utvrdi obveza povrata potpore, doznačeni iznos potpore s pripadajućom zakonskom zateznom kamatom dužni su vratiti u proračun Grada Zagreba u roku od 30 dana od dana primitka poziva za povrat potpore. U protivnom, pokrenut će se postupak prisilne naplate potraživanja putem bjanko-zadužnice.

KLASA: 306-02/25-002/91

URBROJ: 251-06-12-25-5